‘Pravin Gordhan nie kriminele tipe’Jackson Mthembu. Foto: polity.org Mthembu het hom uitgespreek teen mediaberigte dat Gordhan binnekort deur die Valke in hegtenis geneem kan word vir sy beweerde betrokkenheid by ŉ sogenaamde “rogue-eenheid” binne die Suid-Afrikaanse Inkomstediens (SAID) toe Gordhan nog die instansie se kommissaris was. “Die vraag wat hier beantwoord moet word, is: Wie versprei hierdie leuens en om watter rede? Wat die ANC betref, ons respekteer Gordhan. Ons dink nie hy is die kriminele tipe nie,” het Mthembu gesê. “Ons hoop dat die [mense wat leuens versprei] gekeer word, maar hulle moet eers opgespoor word sodat ons kan verstaan wat hul motiewe met die leuens is.” Die Valke én die Nasionale Vervolgingsgesag (NVG) het vandeesweek die mediaberigte dat Gordhan vervolg kan word, ontken. Gordhan het later ŉ verklaring uitgereik waarin hy weer sy onskuld beklemtoon en gesê het die beskuldigings word met verskuilde motiewe gemaak. Die kwaadwillige gerugte en beskuldigings oor “spioenasieaktiwiteite” is vals en met bybedoelings versin, het Gordhan gesê. “Dit is besonder ontstellend vir my, en sekerlik vir alle ander eerlike demokrate, om te sien hoe eerlike en hardwerkende mense en instansies wat bedoel is om ons demokrasie te versterk, aangeval word. Ek doen ŉ beroep op Suid-Afrikaners om die personeel van die nasionale tesourie te beskerm wat hardwerkend, eerlik en vaardig die nasionale belang tot die beste van hul vermoë dien.” Lees alle vorige berigte oor Pravin Gordhan op Maroela Media.